Det var et wake up-call af de større, der havnede i indbakken hos virksomheden Danauk i Ulsted, da de modtog elregningen for december. 4.668 kroner lød den på, hvilket er det dobbelte af, hvad virksomheden hidtil betalte om måneden. - Jeg var nødt til at ringe til ejeren og sige, at vi skulle finde en anden løsning. Det er simpelthen for voldsomt, siger Lars Austmann, der er salgs- og driftschef hos Danauk. Løsningen er indtil videre, at der er slukket for lyset i den 1000 kvadratmeter store lagerhal, og så er der skruet ned for varmen i frokoststuen. Derfor arbejder Lars Austmann og de to øvrige medarbejdere nu primært hjemmefra. - Det er jo mange penge, der skal hentes, og det er svært for os som nystartet virksomhed at hente det dobbelte på en måned. Det kommer ikke til at ske, siger Lars Austmann. Rammer hele erhvervslivet Mange andre virksomheder mærker også, at energipriserne er steget. Ifølge Dansk Industri bliver virksomhedernes energiregninger samlet 9,5 milliarder kroner dyrere i år sammenlignet med 2019. En ekstraregning, som ifølge Venstre kalder på handling fra regeringen. - Det her betyder tab af arbejdspladser og tab af velfærd, og derfor mener jeg også, at vi politisk bliver nødt til at tage denne her situation meget mere alvorligt, siger Marie Bjerre (V), der er medlem af Folketingets klima-, energi- og forsyningsudvalg. Danauk, som afholder auktioner og videreformidler særligt landbrugsmaskiner, har skiftet til elbesparende LED-lys, og har sensorstyring på både lys og elvarme. - Så vi kan ikke gøre mere, end vi har gjort, siger Lars Austmann. Udvidelsesplaner sat i bero Auktionsfirmaet har planer om at udvide med nye typer af varer, som er mere varmekrævende at opbevare, men de planer har de stigende energipriser indtil videre sat i bero. - Hvis vi skal have bygget til med en udstilling med våben eller whisky, så kommer det til at vente, til vi har en plan for, hvad vi kan gøre, der er billigere, fordi vi kan ikke bare fordoble, fordoble og fordoble forbruget, siger salgs- og driftschefen. Marie Bjerre har indtil videre spurgt erhvervsminister Simon Kollerup (S), hvad han vil gøre for at hjælpe virksomhederne. Hun har ikke et bud på en konkret løsning på problemet, men mener, at politikerne bør sætte sig ved det samme bord og i fællesskab nå frem til en handlingsplan. - Det er jo ikke bare i Danmark, at energipriserne er høje, men man bliver nødt til at kigge på, om vi på lang sigt har nok energiforsyning og sikrer vedvarende energi. Og så bliver vi nødt til at kigge på vores afgiftsstruktur. Nu har regeringen heldigvis lempet elafgiften, men det er kun for private. Derfor bliver vi nødt til at kigge på vilkårene for erhvervslivet, siger Marie Bjerre. Løsninger efterspørges Lars Austmann håber, at Folketinget når frem til en løsning, så han kan tænde for lys og varme og vende tilbage til sit kontor. Hvad så du gerne, de gjorde? - Måske lavede en fast pris ligesom i Norge, hvor de garanterer, at det ikke bliver dyrere end en bestemt grænse. Og så at de følger med i prisudviklingen, ligesom jeg følger det nu. Hvis prisen så falder i næste måned, så slapper vi lidt mere af, siger han. Det socialdemokratiske folketingsmedlem Bjarne Laustsen, der også er medlem af Folketingets klima-, energi- og forsyningsudvalg, mener, at der skal findes løsninger på både den korte og den lange bane. - Vi er i en situation, hvor vi er afhængige af andre, og derfor drejer det sig om at få omstillet samfundet, så vi får billigere, grøn strøm, siger Bjarne Laustsen (S). Se hele interviewet med Bjarne Laustsen her:

Opsummering:
En virksomhed fra Ulsted har taget konsekvensen af de stigende energipriser. De har slukket lyset, lukket for varmen og sendt medarbejderne hjem.